CELEX: 52015PC0231
Language: ro
Date: 2015-05-29
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei 2009/790/CE pentru a autoriza Polonia să prelungească aplicarea unei măsuri speciale de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 29.5.2015
            COM(2015) 231 final
            2015/0118(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei 2009/790/CE pentru a autoriza Polonia să prelungească aplicarea unei măsuri speciale de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Motivele și obiectivele propunerii
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de evaziune fiscală sau de fraudă.
            
            
               Prin scrisoarea înregistrată de Comisie în data de 23 decembrie 2014, Polonia a solicitat autorizația de a continua să scutească de la plata TVA persoanele impozabile a căror cifră de afaceri anuală nu depășește echivalentul în moneda națională a 30 000 EUR la cursul de schimb din ziua aderării ei. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisorile din 6 februarie 2015, cu privire la solicitarea înaintată de Polonia. Prin scrisoarea datată 9 februarie 2015, Comisia a informat Polonia că dispune de toate informațiile necesare pentru a analiza solicitarea.
            
            
               Contextul general
            
            
               Titlul XII capitolul 1 din Directiva TVA prevede, în cazul întreprinderilor mici, posibilitatea ca statele membre să aplice regimuri speciale, printre care și scutirea persoanelor impozabile a căror cifră de afaceri anuală se situează sub un anumit prag. Această scutire implică faptul că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.
            
            
               În conformitate cu articolul 287 punctul 14 din Directiva TVA, Polonia poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 10 000 EUR, la cursul de schimb din ziua aderării acestei țări.
            
            
               În 2009, Polonia a solicitat o derogare în scopul simplificării obligațiilor de plată a TVA ale micilor comercianți și al facilitării colectării taxei de către administrația fiscală națională. Prin Decizia 2009/790/CE a Consiliului din 20 octombrie 2009
                  2
               , Consiliul a autorizat Polonia să scutească de plata TVA, până la 31 decembrie 2012, persoanele impozabile a căror cifră de afaceri anuală nu depășește echivalentul în moneda națională al 30 000 EUR. Prin Decizia 2012/769/UE a Consiliului
                  3
               , derogarea a fost prelungită până la 31 decembrie 2015. Această măsură este opțională pentru persoanele impozabile. Polonia solicită în prezent prelungirea acestei măsuri.
            
            
               Din informațiile furnizate de Polonia reiese că 103 617 persoane impozabile, cu cifre de afaceri situate între 10 000 și 30 000 EUR, au beneficiat de scutirea de TVA în urma aplicării măsurii, fapt ce a condus la o reducere estimată de aproximativ 0,32 % a valorii totale a veniturilor din TVA la bugetul de stat, în 2013. 
            
            
               Prin urmare, se propune prelungirea derogării pentru o nouă perioadă, până la data de 31 decembrie 2018 sau la data intrării în vigoare a unei directive privind pragurile cifrei de afaceri anuale sub care persoanele impozabile să poată fi scutite de TVA, dacă aceasta este anterioară.
            
            
               Dispoziții în vigoare în domeniul propunerii
            
            
               Derogări similare au fost acordate și altor state membre.
            
            
               Coerența cu celelalte politici și obiective ale Uniunii
            
            
               Măsura este conformă cu obiectivele Uniunii pentru întreprinderile mici, prezentate în Comunicarea Comisiei intitulată „«Gândiți mai întâi la scară mică»: Prioritate pentru IMM-uri — Un «Small Business Act» pentru Europa” [COM(2008) 394 din 25 iunie 2008].
            
            
               2.REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               Consultarea părților interesate
            
            
               Nu se aplică.
            
            
               Obținerea și utilizarea expertizei
            
         
         
            
               Nu a fost necesară consultarea experților externi.
            
            
               Evaluarea impactului
            
            
               Propunerea de decizie de punere în aplicare a Consiliului vizează prelungirea cu încă trei ani a unei măsuri de simplificare care înlătură multe dintre obligațiile în materie de TVA ale întreprinderilor cu o cifră de afaceri anuală ce nu depășește echivalentul în moneda națională al 30 000 EUR și are, prin urmare, un impact potențial pozitiv asupra reducerii sarcinii administrative pentru un număr de peste 100 000 de persoane impozabile, față de o reducere preconizată a totalului veniturilor din TVA cu doar 0,32 %.
            
            
               3.ELEMENTELE JURIDICE ALE PROPUNERII
            
            
               Rezumatul acțiunii propuse
            
            
               Autorizarea Poloniei de a continua să aplice o măsură de derogare de la Directiva TVA, care constă într-o măsură de simplificare vizând întreprinderile cu o cifră de afaceri anuală ce nu depășește echivalentul în moneda națională al sumei de 30 000 EUR, la cursul de schimb de la data aderării acestei țări.
            
            
               Temei juridic
            
            
               Articolul 395 din Directiva TVA.
            
            
               Principiul subsidiarității
            
            
               Propunerea intră în sfera competenței exclusive a Uniunii Europene. În consecință, principiul subsidiarității nu se aplică.
            
            
               Principiul proporționalității
            
            
               Propunerea respectă principiul proporționalității din motivele expuse mai jos.
            
            
               Decizia se referă la o autorizație acordată unui stat membru la solicitarea acestuia și nu constituie o obligație.
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit.
            
            
               Alegerea instrumentelor
            
            
               Instrumente propuse: decizie de punere în aplicare a Consiliului.
            
            
               În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizația Consiliului, hotărând în unanimitate la propunerea Comisiei. În plus, o decizie de punere în aplicare a Consiliului este cel mai adecvat instrument, deoarece ea poate fi adresată statelor membre în mod individual.
            
            
               4.IMPLICAȚII BUGETARE 
            
            
               Propunerea nu are implicații asupra bugetului UE, deoarece Polonia va efectua un calcul de compensare în conformitate cu articolul 6 din Regulamentul (CEE, EURATOM) 1553/89 al Consiliului.
            
            
               5.ELEMENTE OPȚIONALE 
            
         
         
            
               Propunerea conține o clauză privind încetarea de drept a efectelor juridice.
            
            
               2015/0118 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei 2009/790/CE pentru a autoriza Polonia să prelungească aplicarea unei măsuri speciale de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  4
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Articolul 287 punctul 14 din Directiva 2006/112/CE autorizează Polonia să acorde o scutire de la plata TVA persoanelor impozabile a căror cifră de afaceri anuală nu depășește echivalentul în monedă națională al 10 000 EUR, la cursul de schimb din ziua aderării acestei țări.
            
            
               (2)Prin Decizia 2009/790/CE a Consiliului
                  5
               , Polonia a fost autorizată să acorde, până la 31 decembrie 2012 și prin derogare, o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională al 30 000 EUR, la cursul de schimb din ziua aderării acestei țări. 
            
            
               (3)Prin Decizia de punere în aplicare 2012/769/UE a Consiliului
                  6
               , măsura de derogare prevăzută în Decizia 2009/790/CE a Consiliului a fost prelungită până la 31 decembrie 2015. 
            
            
               (4)Printr-o scrisoarea înregistrată de Comisie la 23 decembrie 2014, Polonia a solicitat autorizația pentru o nouă prelungire a  măsurii de derogare de la articolul 287 punctul 14 din Directiva 2006/112/CE, pentru a putea continua să scutească de plata TVA persoanele impozabile a căror cifră de afaceri anuală nu depășește echivalentul în moneda națională al sumei de 30 000 EUR, la cursul de schimb de la data aderării. Prin această măsură, persoanele impozabile respective ar continua să fie scutite parțial sau total de obligațiile în materie de TVA menționate în titlul XI capitolele 2-6 din Directiva 2006/112/CE.
            
            
               (5)Prin scrisorile datate 6 februarie 2015, Comisia a informat celelalte state membre cu privire la cererea depusă de Polonia. Prin scrisoarea datată 9 februarie 2015, Comisia a informat Polonia că dispune de toate informațiile necesare pentru a analiza solicitarea.
            
            
               (6)Conform informațiilor furnizate de Polonia, un număr de 103 617 persoane impozabile au beneficiat de aplicarea măsurii, iar aceasta a condus la o reducere estimată de aproximativ 0,32 % a valorii totale a veniturilor din TVA la bugetul de stat, în 2013.
            
            
               (7)Dat fiind că acest prag mai ridicat a avut ca efect reducerea obligațiilor în materie de TVA ale celor mai mici întreprinderi, care pot opta în continuare pentru regimul normal de TVA în conformitate cu articolul 290 din Directiva 2006/112/CE, Polonia ar trebui să fie autorizată să aplice măsura pentru o nouă perioadă limitată. Derogarea nu are niciun impact asupra resurselor proprii ale Uniunii, provenind din TVA.
            
            
               (8)Prin urmare, Decizia 2009/790/CE, astfel cum a fost modificată prin Decizia 2012/769/UE, ar trebui modificată în consecință,
            
            
               ADOPTĂ PREZENTA DECIZIE: 
            
            
               Articolul 1
            
         
         
            
               Articolul 2 din Decizia 2009/790/CE, astfel cum a fost modificat prin articolul 1 din Decizia 2012/769/UE, se modifică după cum urmează:
            
            
               „Articolul 2
            
            
               Prezenta decizie intră în vigoare la data notificării.
            
            
               Se aplică de la 1 ianuarie 2016, până la 31 decembrie 2018.”
            
            
               Articolul 2
            
            
               Prezenta decizie se adresează Republicii Polone.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  JO L 347, 11.12.2006, p. 1.
               
               
                  
                     (2)
                  JO L 283, 30.10.2009, p. 53-54.
               
               
                  
                     (3)
                  JO L 338, 12.12.2012, p. 27-28.
               
               
                  
                     (4)
                  JO L 347, 11.12.2006, p. 1.
               
               
                  
                     (5)
                  Decizia 2009/790/UE a Consiliului din 20 octombrie 2009 de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 283, 30.10.2009, p. 53).
               
               
                  
                     (6)
                  Decizia de punere în aplicare 2012/769/CE a Consiliului din 4 decembrie 2012 (JO L 338, 12.12.2012, p. 27).